പണക്കിഴി വിവാദം അജിത തങ്കപ്പനെതിരെ കോണ്ഗ്രസ് കൗണ്സിലര്മാര് കാക്കനാട് തൃക്കാക്കര നഗരസഭാംഗങ്ങള്ക്ക് ഓണത്തിന് പണക്കിഴി നല്കിയ സംഭവത്തില് ചെയര്പേഴ്സന് അജിത തങ്കപ്പനെതിരെ സ്ഥിരംസമിതി അധ്യക്ഷര് മൊഴിനല്കിയതായി സൂചന. പാര്ടിതല അന്വേഷണസമിതിക്കുമുമ്ബാകെയാണ് ചെയര്പേഴ്സനെതിരെ കോണ്ഗ്രസ് അംഗങ്ങളില് ചിലര് മൊഴി നല്കിയത്. തുടര്ന്നുള്ള ദിവസങ്ങളിലെ മൊഴിയെടുപ്പില് കൂടുതല് കോണ്ഗ്രസ് കൗണ്സിലര്മാര് അജിത തങ്കപ്പനെതിരെ തെളിവ് നിരത്തിയേക്കും. നേരത്തേ കോണ്ഗ്രസ് കൗണ്സിലര്മാരില് ചിലര് ചെയര്പേഴ്സനെതിരെ പരസ്യമായി പ്രതികരിച്ചിരുന്നു. ഡിസിസി വൈസ് പ്രസിഡന്റ് മുഹമ്മദ് ഷിയാസ്, സെക്രട്ടറി കെ എക്സ് സേവ്യര് എന്നിവരാണ് സ്ഥിരംസമിതി അധ്യക്ഷരില്നിന്ന് തെളിവെടുത്തത്. വികസനസമിതി അധ്യക്ഷ സ്മിത സണ്ണി, പൊതുമരാമത്തുസമിതി അധ്യക്ഷ സോമി റെജി, ക്ഷേമസമിതി അധ്യക്ഷ സുനീറ ഫിറോസ്, വിദ്യാഭ്യാസസമിതി അധ്യക്ഷന് നൗഷാദ് പല്ലച്ചി എന്നിവര് ചൊവ്വാഴ്ച മൊഴിനല്കി. അജിത തങ്കപ്പന് ഓണക്കോടിക്കൊപ്പം പണം നല്കിയെന്ന ആരോപണം സത്യമാണെന്നും തങ്ങളില് ചിലര് തിരിച്ചുനല്കിയെന്നും പ്രതിപക്ഷം സംഭവം പുറത്താക്കിയത് പാര്ടിക്ക് നാണക്കേടുണ്ടാക്കിയെന്നും ഇവരില് ചിലര് അന്വേഷണസമിതിയെ അറിയിച്ചു. അജിത തങ്കപ്പനെ പുറത്താക്കണമെന്നും പണക്കിഴിയുടെ ഉറവിടം അന്വേഷിക്കണമെന്നും ആവശ്യമുയര്ന്നു. ബുധനാഴ്ചയും കോണ്ഗ്രസ് കൗണ്സിലര്മാരില്നിന്ന് തെളിവെടുക്കും. വാര്ഡുകളിലെ മുതിര്ന്ന അംഗങ്ങള്ക്ക് നല്കാനുള്ള ഓണക്കോടിയോടൊപ്പം കൗണ്സിലര്മാര്ക്ക് 10,000 രൂപവീതം കൊടുത്തതാണ് വിവാദമായത്.